Γνωμοδότηση της Οικονομικής και Κοινωνικής Επιτροπής για την "Ανακοίνωση της Επιτροπής προς τα κράτη μέλημε την οποία καθορίζονται οι γενικές κατευθύνσεις για την κοινοτική πρωτοβουλία όσον αφορά την αγροτική ανάπτυξη (Leader+)"

(2000/C 51/18)

Στις 19 Οκτωβρίου 1999, η Ευρωπαϊκή Επιτροπή σύμφωνα με τις διατάξεις του άρθρου 262 της Συνθήκης αποφάσισε να ζητήσει γνωμοδότηση της Οικονομικής και Κοινωνικής Επιτροπής για την ανωτέρω ανακοίνωση.

Η Οικονομική και Κοινωνική Επιτροπή αποφάσισε να ορίσει τον κ. Bastian γενικό εισηγητή και να του αναθέσει την κατάρτιση της γνωμοδότησης.

Κατά την 368η σύνοδο ολομέλειας της 8ης και 9ης Δεκεμβρίου 1999, (συνεδρίαση της 9ης Δεκεμβρίου) η Οικονομική και Κοινωνική Επιτροπή υιοθέτησε ομόφωνα την ακόλουθη γνωμοδότηση.

1. Εισαγωγή

1.1. Η ΟΚΕ υποδέχεται με ικανοποίηση το σχέδιο ανακοίνωσης της Επιτροπής που καθορίζει τις κατευθύνσεις για την πρωτοβουλία Leader+. Εγκρίνει το γεγονός ότι η πρωτοβουλία αυτή υπέρ της αγροτικής ανάπτυξης επελέγη, στα πλαίσια του Προγράμματος Δράσης 2000, μεταξύ των τεσσάρων κοινοτικών πρωτοβουλιών που περιλαμβάνονται στον προγραμματισμό 2000-2006.

1.2. Οι αγροτικές ζώνες καλύπτουν περισσότερο από το 80 % της έκτασης της Ένωσης και συγκεντρώνουν περισσότερο από το ένα τέταρτο του πληθυσμού της. Ως εκ τούτου, η ΟΚΕ εκφράζει την ικανοποίησή της που η πρωτοβουλία Leader+ θα συμπληρώσει τα άλλα μέτρα σχετικά με την αγροτική ανάπτυξη, που λαμβάνονται στα πλαίσια των διαρθρωτικών ταμείων, και εύχεται το σύνολο των προγραμμάτων αυτών να συμβάλει στη διατήρηση ενός ενεργού αγροτικού ιστού εντός της Ένωσης.

1.3. Η εμπειρία που αποκομίσθηκε από το πρόγραμμα Leader II οδηγεί την ΟΚΕ στις ακόλουθες παρατηρήσεις:

2. Η χρηματοδότηση του Leader+ από το ΕΓΤΠΕ - τμήμα Προσανατολισμού

2.1. Σε μία προσπάθεια διοικητικής απλούστευσης, η Επιτροπή προτείνει η χρηματοδότηση του Leader+ να πραγματοποιείται μέσω ενός και μόνο διαρθρωτικού ταμείου, του ΕΓΤΠΕ-Προσανατολισμός, και όχι πλέον από το ΕΓΤΠΕ-Προσανατολισμός, το ΕΤΠΑ και το ΕΚΤ, όπως γινόταν για το Leader II.

2.2. Όπως ακριβώς το ΕΓΤΠΕ-Εγγυήσεις χρηματοδοτεί πλέον εν μέρει την πολιτική αγροτικής ανάπτυξης, που έχει αναδειχθεί σε "δεύτερο πυλώνα της ΚΓΠ", η Επιτροπή επιθυμεί το ΕΓΤΠΕ-Προσανατολισμός - που μέχρι στιγμής ήταν καθαρά γεωργικό - να χρησιμεύει στο εξής για τη χρηματοδότηση μέτρων που δεν αφορούν αποκλειστικά τη γεωργική δραστηριότητα, αλλά τον αγροτικό κόσμο στο σύνολό του.

2.3. Η εξέλιξη αυτή, όσο περιορισμένη και πειραματική κι αν είναι στο στάδιο αυτό, δεν μπορεί να πραγματοποιηθεί με μόνη την επίκληση της αρχής της απλούστευσης. Η ΟΚΕ πιστεύει ότι φανερώνεται εδώ μια ηθελημένη γενική πολιτική κατεύθυνση της Ένωσης, που, εάν πρόκειται να συνεχισθεί μετά από το 2006, θα πρέπει να συζητηθεί εκ νέου εις βάθος.

2.4. Προς το παρόν, και σύμφωνα με την αρχική αποστολή του ΕΓΤΠΕ-Προσανατολισμός, η ΟΚΕ επιθυμεί να ενταχθούν στο πλαίσιο των στρατηγικών ανάπτυξης του Leader+ πολυάριθμα σχέδια γεωργικής ανάπτυξης σε αγροτικό περιβάλλον, που υποβάλλονται από τους κατόχους γεωργικών εκμεταλλεύσεων και τις οικογένειές τους, συμπεριλαμβανομένων και των δραστηριοτήτων που αφορούν τη γεωργία.

3. Η επέκταση του Leader+ σε όλη την επικράτεια της Ένωσης

3.1. Η επιλεξιμότητα για την πρωτοβουλία Leader, που περιοριζόταν προηγουμένως στις ζώνες των Στόχων 1, 5β και 6, επεκτείνεται με το Leader+ στο σύνολο των αγροτικών περιοχών, με δυνατότητα των κρατών μελών να καθορίσουν δικαιούχους ζώνες.

3.2. Η ΟΚΕ χαιρετίζει τη σημαντική αυτή καινοτομία σε σχέση με το Leader II. Φρονεί ότι θα παράσχει μεγαλύτερη αυτονομία στα κράτη μέλη για την επιλογή των ζωνών προτεραιότητας.

3.3. Ωστόσο, η ΟΚΕ ανησυχεί για τον πιθανό πολλαπλασιασμό και διασκορπισμό των σχεδίων και για τον περιορισμό της αποτελεσματικότητας της πρωτοβουλίας που ενδέχεται να επακολουθήσει. Ο κίνδυνος αυτός είναι βάσιμος, πολύ περισσότερο που η επέκταση της επιλεξιμότητας για το Leader+ πραγματοποιείται ενώ ταυτόχρονα τα ετήσια κονδύλια είναι υπό μείωση (2020 εκ. ευρώ, σε τιμές 1999, για 7 έτη αντί για 6 που ίσχυαν για το Leader II).

3.4. Η ΟΚΕ καλεί λοιπόν την Επιτροπή και τα κράτη μέλη να προφυλαχθούν από τον κίνδυνο διαμοιρασμού των ενισχύσεων σε υπερβολικά μικρές δόσεις, γεγονός που θα ήταν επιβλαβές για τα επιδιωκόμενα αποτελέσματα, και να μεριμνήσουν για την ορθή διάρθρωση του συνόλου των προγραμμάτων αγροτικής ανάπτυξης (βλ. κατωτέρω σημείο 5).

4. Ο πρότυπος χαρακτήρας των επιλέξιμων για το Leader+ σχεδίων

4.1. Το σχέδιο ανακοίνωσης της Επιτροπής διευκρινίζει (κυρίως στο σημείο 14) τα κριτήρια αξιολόγησης των στρατηγικών ανάπτυξης που προτείνουν οι Ομάδες Τοπικής Δράσης (ΟΤΔ).

4.2. Σε γενικές γραμμές, η Επιτροπή τονίζει τον "πρότυπο" χαρακτήρα που θα πρέπει να εμφανίζουν οι στρατηγικές αυτές για να είναι επιλέξιμες για κοινοτική συγχρηματοδότηση (βλ. σημείο 37).

4.3. Η ΟΚΕ φρονεί ότι η απαίτηση αυτή συμφωνεί με τη φιλοδοξία του Leader+ να ενθαρρύνει και να υποστηρίξει την υλοποίηση πρωτότυπων και ποιοτικών στρατηγικών για την ολοκληρωμένη αγροτική ανάπτυξη.

4.4. Για την ΟΚΕ, όπως και για την Επιτροπή, αυτός ο "πρότυπος" χαρακτήρας συνιστά ένα από τα κριτήρια επιλογής των προτεινόμενων στρατηγικών, όπως ακριβώς και τα κριτήρια ένταξης, συμβατότητας με την περιοχή, δυνατότητας μεταφοράς των μεθόδων και συμπληρωματικότητας με τα περιφερειακά προγράμματα αγροτικής ανάπτυξης.

4.5. Το ίδιο το σκεπτικό του Leader+ απαιτεί, για να είναι επιλέξιμη μια στρατηγική, να περιλαμβάνει μεγάλο αριθμό πρωτοβουλιών και τοπικών σχεδίων, ούτως ώστε να προσφέρει μια συνεκτική λύση για τις ανάγκες των ενδιαφερομένων περιοχών και πληθυσμών.

4.6. Ορισμένες από τις εν λόγω πρωτοβουλίες και σχέδια δεν θα συνιστούν καινοτομίες, αλλά θα είναι απαραίτητες για την υλοποίηση της επιδιωκόμενης στρατηγικής ολοκληρωμένης ανάπτυξης.

4.7. Όπως και η Επιτροπή, η ΟΚΕ φρονεί ότι το καινοτόμο, "πρότυπο" χαρακτηριστικό μιας στρατηγικής πρέπει να είναι το σχέδιο δράσεων θεωρούμενο ως σύνολο. Επιπλέον, το εν λόγω κριτήριο επιλογής θα πρέπει να εκτιμάται διαφορετικά ανάλογα με το εάν οι ενδιαφερόμενες περιοχές έχουν ήδη την εμπειρία των προγραμμάτων Leader I και Leader II ή όχι.

4.8. Εξάλλου, η ΟΚΕ εκτιμά τη μέριμνα της Επιτροπής για διάρθρωση των σχεδίων δράσεων του Leader+ γύρω από ένα κεντρικό "σημαντικό θέμα", που να χαρακτηρίζει την περιοχή και να την συνενώνει. Η Επιτροπή επιθυμεί να αποφύγει με τον τρόπο αυτό την παρουσίαση μιας απλής συνάθροισης τοπικών σχεδίων ως συνεκτικού σχεδίου τοπικής ανάπτυξης.

4.9. Εντούτοις, η ΟΚΕ συνιστά να μην οδηγήσει η απαίτηση αυτή σε αποθάρρυνση των πολυτομεακών προσεγγίσεων, που έχουν πραγματικά ολοκληρωμένο χαρακτήρα. Επιθυμεί, αντίθετα, να ενθαρρύνουν ρητώς η Επιτροπή και τα κράτη μέλη την πολυτομεακή ολοκλήρωση.

4.10. Η ΟΚΕ επιδιώκοντας την παροχή ίσων ευκαιριών και θεωρώντας ότι οι γυναίκες, και οι νέοι, μπορούν να συμβάλουν σημαντικά στην ανάπτυξη των αγροτικών ζωνών, επικροτεί την πρόταση της επιτροπής για τις δύο αυτές κατηγορίες του πληθυσμού που έχουν προτεραιότητα. Εκφράζει την ικανοποίησή της για το γεγονός ότι η Επιτροπή ζητεί από τα κράτη μέλη να προβούν στην ανάλυση των αναγκών των γυναικών που εργάζονται, γενικά, σε αγροτικές περιοχές, στην υποβολή προτάσεων για την ικανοποίηση των εν λόγω αναγκών και στη λήψη των αναγκαίων μέτρων προκειμένου να διασφαλισθεί η εξάλειψη των υφιστάμενων διακρίσεων. Ακόμη ζητεί να ληφθούν υπόψη οι διαφορές σε οικονομικό επίπεδο που υφίστανται μεταξύ των διαφόρων αγροτικών περιοχών.

5. Η συμπληρωματικότητα με άλλα κοινοτικά προγράμματα

5.1. Θα πρέπει να αποτραπούν οι επικαλύψεις μεταξύ των διαφόρων κοινοτικών μέσων που αφορούν την αγροτική ανάπτυξη, οι διπλές χρηματοδοτήσεις και τα φαινόμενα καιροσκοπίας που θα μπορούσαν να προκύψουν για τους δικαιούχους. Η πρωτοβουλία Leader πρέπει να εφαρμόζεται εκεί όπου σταματούν τα κλασικά προγράμματα αγροτικής ανάπτυξης.

5.2. Αυτό ισχύει βεβαίως για τη συνάρθρωση μεταξύ του Leader+ και των μέτρων που προβλέπει ο νέος κανονισμός (ΕΚ) αριθ. 1257/1999 (ο "δεύτερος πυλώνας" της ΚΓΠ) και όλων των προγραμμάτων που έχουν συμπληρωματικούς στόχους σχετικούς με δημιουργία απασχόλησης, με επαγγελματική κατάρτιση και με θέματα βιοτεχνίας ή κοινωνικού περιεχομένου.

5.3. Η συμπληρωματικότητα είναι επίσης αναγκαία μεταξύ της πρωτοβουλίας Interreg και της στήριξης που μπορεί να προσφέρει η πρωτοβουλία Leader+ (σκέλος 2) για τη διακρατική συνεργασία μεταξύ αγροτικών περιοχών της Ένωσης.

5.4. Η ΟΚΕ θεωρεί, για παράδειγμα, ότι το Leader+ μπορεί να αποτελέσει προνομιούχο εργαλείο για τη διάρθρωση των ορεινών όγκων, που κατά κανόνα είναι κατακερματισμένοι σε πολλές διοικητικές μονάδες. Τα προγράμματα Leader έχουν αποδείξει τη χρησιμότητά τους για τις ορεινές ζώνες. Η ΟΚΕ εύχεται η δυναμική που έχει δρομολογηθεί στις ζώνες αυτές να συνεχισθεί, και το Leader+, μέσω της σύνδεσης σε δίκτυα και του διασυνοριακού έργου, να συνεισφέρει σε ανταλλαγές εμπειριών και σε συνεργασίες μεταξύ των διαφόρων ορεινών όγκων της Ένωσης. Προφανώς, το παράδειγμα αυτό δεν σημαίνει ότι το Leader+ δεν αποτελεί επίσης μια ουσιαστική ευκαιρία για τις λιγότερο ευνοημένες περιοχές γενικότερα.

5.5. Η ΟΚΕ συνιστά επίσης να μην περιοριστούν τα σχέδια διακρατικής συνεργασίας αποκλειστικά στα κράτη μέλη. Θα πρέπει να υπάρχει δυνατότητα επέκτασής τους στις χώρες της Κεντρικής και Ανατολικής Ευρώπης (ΧΚΑΕ). Η ΟΚΕ έχει υπόψη της ότι οι πιστώσεις του Leader+ προορίζονται για τα κράτη μέλη. Θα επιθυμούσε ωστόσο να διευκολυνθεί η πρόσβαση στα προενταξιακά ταμεία για τις ΧΚΑΕ που επιθυμούν να αναπτύξουν προγράμματα αγροτικής συνεργασίας μαζί με περιοχές της Ένωσης.

5.6. Η ΟΚΕ ζητά επίσης από την Επιτροπή και τα κράτη μέλη να μεριμνήσουν για τη συμπληρωματικότητα του Leader+ με περιβαλλοντικά προγράμματα που χρηματοδοτούνται από την Ένωση. Εκφράζει λοιπόν την ικανοποίησή της που η αξιοποίηση των τοποθεσιών κοινοτικού ενδιαφέροντος Natura 2000 περιλαμβάνεται στα συνενωτικά θέματα που προτείνει η Επιτροπή. Σε γενικές γραμμές, η ΟΚΕ υπενθυμίζει ότι διάκειται ευνοϊκά έναντι της περιβαλλοντικής διάστασης της πολιτικής αγροτικής ανάπτυξης, και κυρίως έναντι της προώθησης των ορθών πρακτικών στο γεωργικό τομέα.

5.7. Υπενθυμίζοντας την πρόσφατη γνωμοδότησή της για την τρίτη φάση του χρηματοδοτικού μέσου για το περιβάλλον (LIFE III)(1), η ΟΚΕ τονίζει τη σημασία της διάδοσης και της αξιοποίησης των αποτελεσμάτων των σχεδίων που χρηματοδοτούνται από το LIFE, τόσο στα πλαίσια του LIFE-Περιβάλλον (κυρίως τα σχέδια που αφορούν τη χωροταξία και την ανάδειξη των εδαφικών περιοχών) όσο και του LIFE-Φύση. Στη γνωμοδότηση αυτή, η ΟΚΕ τόνιζε ότι "[...] θα πρέπει τα εθνικά και κοινοτικά χρηματοδοτικά μέσα (όπως περίπου και τα διαρθρωτικά ταμεία ή τα ταμεία συνοχής) να διαδραματίσουν πολύ μεγαλύτερο και πολύ πιο καινοτόμο ρόλο από εκείνον που έχουν διαδραματίσει μέχρι στιγμής στους τομείς της περιφερειακής και αγροτικής πολιτικής". Εξυπακούεται ότι αυτό ισχύει και για την πρωτοβουλία Leader+.

5.8. Το Παρατηρητήριο των αγροτικών περιοχών θα κληθεί να διαδραματίσει μείζονα ρόλο για τον ορθό συντονισμό του Leader+ με τα άλλα κοινοτικά μέτρα στήριξης της αγροτικής ανάπτυξης.

5.9. Για τη διευκόλυνση των ενδεχόμενων δικαιούχων, η ΟΚΕ προτείνει να εκπονηθεί - για παράδειγμα - ένας οδηγός που να περιλαμβάνει το σύνολο των υφισταμένων κοινοτικών πολιτικών για θέματα αγροτικής ανάπτυξης και τα αντίστοιχα κριτήρια επιλεξιμότητας.

5.10. Αυτή θα μπορούσε να είναι μια από τις πρώτες αποστολές που θα ανατεθούν στο "Παρατηρητήριο των αγροτικών περιοχών" που διευθύνει η Επιτροπή, σε συνεργασία με τις αρμόδιες διοικητικές υπηρεσίες των κρατών μελών.

5.11. Η ΟΚΕ επιθυμεί να αξιολογηθούν οι δράσεις που αναλαμβάνει το Παρατηρητήριο από ανεξάρτητη ομάδα εργασίας, απαρτιζόμενη από παράγοντες που θα εκπροσωπούν τους κοινωνικο-οικονομικούς κύκλους που εμπλέκονται στην αγροτική ανάπτυξη, υπό την προεδρία της Επιτροπής.

6. Η σύνθεση των Ομάδων Τοπικής Δράσης (ΟΤΔ)

6.1. Οι ΟΤΔ παραμένουν μια από τις ιδιαιτερότητες της πρωτοβουλίας Leader+, ασφαλώς η πιο κατάλληλη για την προώθηση μιας προσέγγισης της τοπικής ανάπτυξης "από κάτω προς τα πάνω".

6.2. Η εμπειρία από τα Leader I και Leader II έχει ωστόσο αποδείξει ότι η πλειοψηφία των υφισταμένων ΟΤΔ απαρτίζονται κατά μεγάλο ποσοστό από παράγοντες του δημόσιου τομέα. Παρότι συχνά είναι αποτελεσματικές, οι εν λόγω ΟΤΔ δεν δημιουργούν στον ενδιαφερόμενο πληθυσμό την αίσθηση ότι αποτελούν ένα νέο χώρο έκφρασης της τοπικής δημοκρατίας, αλλά μάλλον ένα επιπλέον διοικητικό κλιμάκιο.

6.3. Η ΟΚΕ επιθυμεί, όπως και η Επιτροπή, να αποτελέσουν οι ΟΤΔ ένα σύνολο που θα εκπροσωπεί τους διάφορους κοινωνικο-οικονομικούς παράγοντες ενός τόπου. Εγκρίνει λοιπόν τον καθορισμό ανώτατου ορίου 50 % για τη συμμετοχή δημόσιων φορέων (διοικητικών και αιρετών) στη σύνθεση της κάθε ΟΤΔ.

6.4. Αντίθετα, η ΟΚΕ ζητά από τα κράτη μέλη να μην παραποιούν τον κανόνα αυτό επιβάλλοντας τη συμμετοχή δημοσίων φορέων κατά 50 % σε ΟΤΔ που αποτελούνται κατά κύριο λόγο από ιδιωτικούς φορείς, όπως συμβαίνει συχνά στη Φινλανδία για παράδειγμα.

6.5. Ο νέος κανόνας που ορίζει η Επιτροπή θα πρέπει να δώσει τη δυνατότητα να εκπροσωπούνται στις ΟΤΔ διάφορες ομάδες τοπικών παραγόντων. Εξάλλου, η σύνθεση των ΟΤΔ θα πρέπει να αποτελέσει αντικείμενο διαπραγματεύσεων μεταξύ δημόσιων και ιδιωτικών εταίρων και όχι μονομερούς διοικητικής απόφασης.

7. Η εργασία σε δίκτυο

7.1. Η επικοινωνία, η ανταλλαγή εμπειριών, αποτέλεσε ένα από τα κύρια χαρακτηριστικά των Leader I και Leader II. Η προώθηση της εργασίας σε δίκτυο μεταξύ ομάδων είχε η διαρκή μέριμνα της μονάδας καθοδήγησης που διηύθυνε σε κοινοτικό επίπεδο η AEIDL (περιοδικό "Leader", σεμινάρια, αποστολές και επισκέψεις μεταξύ των ΟΤΔ...).

7.2. Η ΟΚΕ εγκρίνει τη βούληση της Επιτροπής να εντείνει τη δυναμική προσέγγιση της εργασίας σε δίκτυο, με τη βοήθεια των εθνικών μονάδων καθοδήγησης και ενός Ευρωπαϊκού Παρατηρητηρίου των αγροτικών περιοχών.

7.3. Με βάση τα διδάγματα από τα Leader I και Leader II, η ΟΚΕ συνιστά στις εν λόγω μονάδες καθοδήγησης να καθορίσουν σαφώς τις διάφορες μορφές δραστηριοτήτων σε δίκτυο, τους στόχους τους και τα επιδιωκόμενα αποτελέσματα, διαχωρίζοντας τις πτυχές της συγκεκριμένης συνεργασίας μεταξύ ΟΤΔ από τα μέσα επικοινωνίας που τίθενται στη διάθεσή τους.

7.4. Η ΟΚΕ συνιστά, πέρα από τη γενική ενημέρωση σχετικά με τις τρέχουσες εμπειρίες, το Παρατηρητήριο και οι εθνικές μονάδες να προωθούν μια συμμετοχική προσέγγιση, μέσω επισκέψεων, ανταλλαγών υπηρεσιών και ειδικών σχεδίων που θα εκπονούν οι ΟΔΤ σχετικά με θέματα κοινού ενδιαφέροντος.

7.5. Η εργασία σε δίκτυο θα μπορέσει έτσι να συμβάλει ώστε να υπερβεί η τοπική ανάπτυξη την απομόνωση που συχνά υφίσταται.

8. Η υλοποίηση

8.1. Η ΟΚΕ τονίζει τον παραδειγματικό χαρακτήρα της μεθόδου "από κάτω προς τα πάνω" στην οποία στηρίζεται η πρωτοβουλία Leader+. Η προσέγγιση αυτή επιτρέπει τη συγκεκριμένη καταμέτρηση της ποικιλίας της αγροτικής Ευρώπης και θα μπορούσε να αποτελέσει τον πρόδρομο για την οπισθοχώρηση των πολιτικών του τύπου "από πάνω προς τα κάτω", που επιβάλλονται ομοιόμορφα, χωρίς διαφοροποιήσεις, σε όλες τις ζώνες της Ένωσης.

8.2. Όσον αφορά την αρχή ενσωμάτωσης του άρθρου 6 της Συνθήκης καθώς και την τήρηση του άρθρου 8 (σε σχέση με την αιτιολογική σκέψη 27) του κανονισμού ΕΚ αριθ. 1260/1999, η ΟΚΕ καλεί τα κράτη μέλη να καταβάλλουν κάθε προσπάθεια ώστε οι αρμόδιες για το περιβάλλον αρχές να συμμετέχουν στην προετοιμασία, στην εφαρμογή και στην αξιολόγηση των προγραμμάτων στο πλαίσιο του Leader+ καθώς και στις εργασίες των επιτροπών παρακολούθησης. Το ίδιο ισχύει και για την εκπόνηση σχεδίων ανάπτυξης από τις τοπικές ομάδες δράσης, στο έργο των οποίων πρέπει να συμμετέχουν όσο το δυνατό περισσότερο οι ΜΚΟ για το περιβάλλον καθώς και οι γεωργικές οργανώσεις.

8.3. Προκειμένου να συνδράμει τους επί τόπου παράγοντες στην ανάπτυξη καινοτόμων σχεδίων, η ΟΚΕ επιθυμεί να αξιοποιήσουν η Επιτροπή και τα κράτη μέλη όλα τα πρόσφορα μέσα ώστε:

- να καταστούν σαφή τα κριτήρια επιλεξιμότητας των ΟΔΤ και των σχεδίων·

- να απλουστευθούν οι διοικητικές διαδικασίες στις οποίες υποβάλλονται οι ΟΔΤ μετά από την επιλογή των σχεδίων τους.

8.4. Με τον τρόπο αυτό, και με την επιφύλαξη των διαδικασιών χρηματοδότησης που θα επιλέξουν τα κράτη μέλη, η ΟΚΕ αξιολογεί θετικά το σύστημα της γενικής επιχορήγησης. Δίδει περισσότερες ελευθερίες στις ΟΔΤ για την κατανομή των κονδυλίων που τους χορηγούνται. Προκειμένου να είναι πλήρως αποτελεσματικό το σύστημα αυτό, οι αρμόδιες διοικήσεις των κρατών μελών έχουν την ευθύνη να μην επιβαρύνουν τις διαδικασίες χορήγησης και τις αιτήσεις εγγυήσεων, προκαλώντας έτσι καθυστερήσεις για τη συγχρηματοδότηση.

8.5. Όπως προτείνει το σχέδιο ανακοίνωσης (βλ. σημείο 31), η ΟΚΕ καλεί την Επιτροπή και τις ενδιαφερόμενες εθνικές και περιφερειακές αρχές να γνωστοποιήσουν, από την αρχή της πρωτοβουλίας, τις λογιστικές τους απαιτήσεις, προκειμένου να απλουστευθεί η οικονομική διαχείριση του Leader+ στα διάφορα αρμόδια θεσμικά κλιμάκια.

8.6. Εξάλλου, η Επιτροπή ορίζει εξάμηνη προθεσμία για την υποβολή εκ μέρους των κρατών μελών των προτάσεων προγραμμάτων για την πρωτοβουλία Leader+, μετά από την υιοθέτηση και δημοσίευση της ανακοίνωσής της. Η ΟΚΕ κρίνει την προθεσμία αυτή μάλλον μικρή, κυρίως όσον αφορά την προώθηση σχεδίων εκ μέρους αγροτικών περιοχών που δεν έχουν πρότερη εμπειρία των συμμετοχικών προσεγγίσεων.

8.7. Η ΟΚΕ συνιστά λοιπόν να διατηρηθεί η ευελιξία που είχε εισαχθεί στο Leader II και να επιτραπεί η προσαρμογή σχεδίων δράσεων Leader+ κατά τη διάρκεια της εφαρμογής τους. Οποιαδήποτε ενδεχόμενη προσαρμογή θα πρέπει να συνοδεύεται από επανακαθορισμό των στόχων, στρατηγικών και δεικτών, προκειμένου να προωθούνται οι "βέλτιστες πρακτικές" σε θέματα κατάρτισης σχεδίων.

8.8. Η ΟΚΕ συνιστά επίσης οι ΟΔΤ - και ιδιαίτερα οι νεοεμφανιζόμενες - να απολαμβάνουν πραγματικής τεχνικής υποστήριξης κατά τη φάση της κατάρτισης των σχεδίων και να ενημερώνονται πλήρως για τις βέλτιστες πρακτικές και καινοτόμους δράσεις που αναπτύχθηκαν με τα Leader I και Leader II.

8.9. Λαμβανομένων υπόψη των ανωτέρω συστάσεων, η ΟΚΕ υποστηρίζει την ταχεία υιοθέτηση του σχεδίου ανακοίνωσης της Επιτροπής και των απαραίτητων ρυθμίσεων για την εφαρμογή του Leader+.

Βρυξέλλες, 9 Δεκεμβρίου 1999.

Η Πρόεδρος

της Οικονομικής και Κοινωνικής Επιτροπής

Beatrice RANGONI MACHIAVELLI

(1) ΕΕ C 209 της 22.7.1999.